SKRIFTLIG FORESPØRGSEL E-2479/99

af Luigi Vinci (GUE/NGL) og Fiorella Ghilardotti (PSE) til Kommissionen

(16. december 1999)

Om: Direktiv 96/67/EF

1. Med skrivelse af 7. september 1999 meddelte Robert Coleman, generaldirektør for Kommissionens GD VIII (transport), den italienske regering sine forbehold med hensyn til foreneligheden af visse bestemmelser i lovdekret nr. 18 af 13. januar 1999 med EU-bestemmelserne. Efter hans mening var artikel 13, 14 og 20 i lovgivningsdekretet om krav til egnetheden af leverandører af ground handling-ydelser og om social beskyttelse en hindring for den åbning af markedet, som Rådets direktiv 96/67/EF tilsigter.

2. I henvisning 6 i Rådets direktiv bekræftes imidlertid medlemsstaternes ret til på baggrund af nærhedsprincippet at tage hensyn til sektorens særlige nationale karakter. I betragtning 10 bekræftes medlemsstaternes ret til at gennemføre direktivet gradvis. I betragtning 8 bekræftes nødvendigheden af at tage hensyn til arbejdsforholdene, dvs. de gældende vilkår i lufthavnene. I betragtning 24 bekræftes medlemsstaternes ret til at sikre et passende socialt beskyttelsesniveau for de ansatte i de virksomheder, der leverer ground handling-ydelser. Endelig bekræftes i artikel 18 medlemsstaternes ret til at træffe de nødvendige foranstaltninger for at beskytte arbejdstagernes rettigheder.

3. Det er velkendt, at på baggrund af den store arbejdsløshed hører beskyttelse af beskæftigelsen og af arbejdstagerne til de væsentligste bekymringer hos EU's hovedinstitutioner Rådet, Kommissionen og Parlamentet.

Vil Kommissionen på baggrund af ovenstående og den åbenlyst vilkårlige karakter af Robert Colemans skrivelse af 7. september 1999 til den italienske regering oplyse, om den agter at træffe foranstaltninger med henblik på, at denne sag behandles under meget nøje overholdelse af EU-direktivets bogstav og principper, og endvidere oplyse, hvilken holdning den agter at indtage over for tjenestemænd, der i lighed med Robert Coleman, som arbejder for Kommissionen selv, i den grad overskrider grænserne for deres kompetence?

Svar afgivet på Kommissionens vegne af Loyola de Palacio

(1. februar 2000)

Kommissionen er Fællesskabets restsystems vogter, og som sådan skal den overvåge den korrekte anvendelse af traktaten, og de dispositioner, institutionerne træffer på grundlag af traktaten. Den skal ikke blot overvåge, at direktiverne indføres i national lovgivning, men også at de nationale bestemmelser respekterer substansen i de bestemmelser, der er vedtaget på EF-niveau.

Artikel 18 i Rådets direktiv 96/67/EF af 15. oktober 1996(1) om adgang til ground handling-markedet i Fællesskabets lufthavne, fastsætter, at medlemsstaterne kan træffe de nødvendige foranstaltninger for at beskytte arbejdstagernes rettigheder og tilgodese miljøhensyn, men også at disse foranstaltninger skal træffes med forbehold af direktivets bestemmelser og de øvrige bestemmelser i fællesskabsretten. Formålet med direktivet er at sikre fri adgang til levering af ground handlings-ydelser, både hvad angår egen-handling og levering af tjenesteydelser fra tredjemand. Denne åbning foregår gradvist efter den tidsplan, der er fastsat af artikel 1 i direktivet. Det lovdekret, der gennemfører direktivet må, under overholdelse af denne retsramme, ikke forhindre anvendelsen af princippet om fri adgang ved at indføre restriktive bestemmelser for den pågældende sektor.

Bestemmelserne i det dekret, der gennemfører direktivet i national ret, og gør det muligt for myndighederne at begrænse denne frie markedsadgang under udvælgelsesproceduren ved at give dem udstrakte beføjelser i denne forbindelse er i modstrid med direktivets formål, således som det fremgår af betragtning 14 og 15 og forekommer i modstrid med bestemmelserne i artikel 6, 7, 11, 14 og 18. Kommissionen er derfor forpligtet til, som fastsat i EF-traktatens artikel 226 (tidligere artikel 169) at træffe de nødvendige foranstaltninger til at sikre korrekt gennemførelse og anvendelse af fællesskabsnormen. Den skrivelse til de italienske myndigheder, som der henvises til, er blevet skrevet netop med henblik på at sikre en sådan overensstemmelse.

(1) EFT L 272 af 25.10.1996.